A BIZOTTSÁG 1117/2006/EK RENDELETE
(2006. július 20.)
a vágási támogatásnak és a kiegészítő kifizetéseknek az állatok levágását előíró hollandiai állat-egészségügyi intézkedések keretében történő folyósításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 50. cikke második francia bekezdésére,
mivel:
(1)
Hollandiában a 2001-es ragadós száj- és körömfájás, valamint 2000 és 2003 között a szarvasmarhák szivacsos agyvelőbántalma formájában jelentkező járvány idején vágási céllal szarvasmarhákat szállítottak a vágóhídra.
(2)
Az 1254/1999/EK rendelet 11. cikkében előírt vágási támogatást és azokhoz kapcsolódóan az említett rendelet 14. cikkében előírt kiegészítő kifizetéseket a holland hatóságok a vágóhídon levágott állatok esetében felfüggesztették. Az állattartók azonban jogosultak lehettek volna ezekre a közvetlen kifizetésekre, amennyiben az érintett állatok vonatkozásában teljesültek a támogathatóság feltételei.
(3)
Az állattartók jogos elvárásainak kezelése érdekében indokolt megfontolni, hogy 2006. október 15-ig lehetőség van a vágási támogatás és a kiegészítő kifizetések folyósítására a ragadós száj- és körömfájás elleni védekezésre irányuló közösségi intézkedések bevezetéséről szóló, 1985. november 18-i 85/511/EGK tanácsi irányelv (2) alkalmazásában 2001-ben a ragadós száj- és körömfájás járványa miatt vágóhídon levágott állatok esetében.
(4)
Ugyanezen okból kifolyólag az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelv (3), valamint az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (4) értelmében a szarvasmarhák szivacsos agyvelőbántalma elleni védekezés érdekében elfogadott intézkedések keretében 2000-ben, 2001-ben, 2002-ben és 2003-ban vágóhídon levágott állatok esetében is indokolt előírni ezt a lehetőséget.
(5)
A közvetlen kifizetéseket szabályozó 1254/1999/EK rendelet rendelkezéseit az 1782/2003/EK tanácsi rendelet (5)2005. január 1-jétől kezdődően eltörölte. Következésképp az e rendeletben említett intézkedések a továbbiakban már nem engedélyezhetők a szóban forgó rendelkezések alapján, ami konkrét gyakorlati problémát idéz elő.
(6)
Elő kell írni, hogy az e rendelet szerinti kifizetéseket felső határok és teljes összegek erejéig nyújtsák.
(7)
Előfordulhat, hogy a vágási támogatás és a kiegészítő kifizetések összegét beszámították az állatok értékébe, amelyet az állat-egészségügyi kiadásokról szóló, 1990. június 26-i 90/424/EGK tanácsi határozat (6) és a ragadós száj- és körömfájás felszámolásához 2001-ben Hollandiának nyújtandó pénzügyi hozzájárulásról szóló, 2001. augusztus 16-i 2001/652/EK bizottsági határozat (7) értelmében nyújtott kártalanítás megállapításához figyelembe vettek. A vágási támogatás kifizetése és a kiegészítő kifizetések folyósítása ebben az esetben a kedvezményezettek túlkompenzálását eredményezné. Indokolt előírni, hogy Hollandia illetékes hatóságai gondoskodjanak arról, hogy a vágási támogatás és a kiegészítő kifizetés odaítélése előtt ilyen helyzet ne álljon elő.
(8)
Mivel ez a rendelet a 2000 és 2003 közötti időszakra vonatkozó helyzet rendezésére irányul, indokolt előírni azonnali hatálybalépését.
(9)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
(1) A vágási támogatásra és a kiegészítő kifizetésekre Hollandia 2006. október 15-ig jogosult a 85/511/EGK irányelv értelmében a ragadós száj- és körömfájás járványa miatt 2001-ben vágóhídon levágott állatok esetében.
(2) A vágási támogatás és a kiegészítő kifizetések a 90/425/EGK irányelv és a 999/2001/EK rendelet alapján az említett jogszabályok alkalmazási időszakában - legkorábban 2000. január 1-jétől és legkésőbb 2003. december 31-ig - a szarvasmarhák fertőző szivacsos agyvelőbántalma elleni védekezési intézkedések keretében vágóhídon levágott állatok után is nyújthatók.
2. cikk
(1) A vágási támogatás nyújtásához Hollandia illetékes hatósága meggyőződik arról, hogy az állatok a levágáskor megfeleltek a következő támogathatósági feltételeknek:
a)
a bikák, tinók, tehenek és üszők legalább nyolc hónaposak voltak;
b)
a borjak egy hónaposnál idősebbek, de hét hónaposnál fiatalabbak voltak.
A támogatást annak a gazdálkodónak folyósítják, aki az állatokat a vágás előtt legfeljebb egy hónappal végződő, legalább két hónapos birtokon tartási időszak alatt tartotta.
(2) A vágási támogatást a felnőtt szarvasmarhafélék esetében évente 1 207 849, a borjak esetében pedig évente 1 198 113 egyedet jelentő nemzeti felső határ ki nem használt része erejéig nyújtják.
Az (1) bekezdés a) pontjában említett támogatható állatok után a támogatás összege a 2000. naptári évre 27 euro, a 2001. naptári évre 53 euro, a 2002. és a 2003. naptári évre pedig 80 euro.
Az (1) bekezdés b) pontjában említett támogatható állatok után a támogatás összege a 2000. naptári évre 17 euro, a 2001. naptári évre 33 euro, a 2002. és a 2003. naptári évre pedig 50 euro.
3. cikk
Hollandia illetékes hatósága egyedenként, valamint a vágási támogatás egysége után, objektív kritériumok - különösen az egyedi termelési struktúrák és feltételek - alapján teljesíti a kiegészítő kifizetéseket, biztosítva a gazdálkodók egyenlő elbírálását és elkerülve a piac, illetve a verseny bármilyen torzulását. Ezek a támogatások nem kapcsolódnak a piaci árak ingadozásaihoz.
A kiegészítő kifizetéseket a 2000-re elkülönített 8,4 millió eurós, a 2001-re elkülönített 16,9 millió eurós, valamint a 2002-re és 2003-ra elkülönített 25,3 millió eurós teljes összeg fel nem használt hányada erejéig nyújtják.
4. cikk
A vágási támogatás és a kiegészítő kifizetések összegét abban az esetben ítélik oda, ha az nem szerepelt a 90/424/EGK határozat és a 2001/652/EK határozat értelmében az érintett állatok után fizetett kártalanítás megállapításához kiszámított értékben.
5. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 20-án.